DA Den Europæiske Unions Tidende C 159/7

Meddelelse om indledning af en antidumpingprocedure vedrørende importen af visse former for fodtøj med beskyttelseståkappe med oprindelse i Folkerepublikken Kina og Indien

(2005/C 159/05)

Kommissionen har modtaget en klage i henhold til artikel 5 i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab, i det følgende benævnt »grundforordningen« (1), senest ændret ved Rådets forordning (EF) nr. 461/2004 (2), hvori det anføres, at visse former for fodtøj med beskyttelseståkappe med oprindelse i Folkerepublikken Kina og Indien, i det følgende benævnt »de pågældende lande«, indføres til dumpingpriser og derved forvolder EF-erhvervsgrenen væsentlig skade.

1. Klagen

Klagen blev indgivet den 17. maj 2005 af European Confederation of the Footwear Industry (CEC), i det følgende benævnt »klageren«, på vegne af producenter, der tegner sig for en væsentlig del, i dette tilfælde over 30 %, af den samlede produktion af visse former for fodtøj med beskyttelseståkappe i Fællesskabet.

2. Varen

Den vare, der påstås indført til dumpingpriser, er visse former for fodtøj med overdel af gummi eller plast (eksklusive vandtæt fodtøj med ydersål og overdel af gummi eller plast, hvor overdelen hverken er fastgjort til sålen eller sammensat ved syning, nitning, sømning, skruning, stiftning og lign.) eller overdele af læder eller kunstlæder, med en beskyttelseståkappe med oprindelse i Folkerepublikken Kina og Indien, i det følgende benævnt »den pågældende vare«, der normalt angives under KN-kode 6402 30 00, 6403 40 00, ex 6402 19 00, ex 6402 91 00, ex 6402 99 10, ex 6402 99 31, ex 6402 99 39, ex 6402 99 50, ex 6402 99 91, ex 6402 99 93, ex 6402 99 96, ex 6402 99 98, ex 6403 19 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 50, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 50, ex 6403 99 91, ex 6403 99 93, ex 6403 99 96, ex 6403 99 98, ex 6405 10 00, ex 6405 90 10 og ex 6405 90 90. KN-koderne angives kun til orientering.

3. Påstand om dumping

Påstanden om dumping er for Indiens vedkommende baseret på en sammenligning af en beregnet normal værdi med priserne for den pågældende vare ved eksport til Fællesskabet.

I overensstemmelse med artikel 2, stk. 7, i grundforordningen fastsatte klageren den normale værdi for Folkerepublikken Kina på grundlag af prisen i et land med markedsøkonomi, som er anført i punkt 5.1(d). Påstanden om dumping er baseret på en sammenligning af den således beregnede normale værdi med prisen for den pågældende vare ved eksport til Fællesskabet.

På dette grundlag er de beregnede dumpingmargener betydelige for begge de pågældende lande.

4. Påstand om skade

Klageren har fremlagt bevis for, at importen af den pågældende vare fra Folkerepublikken Kina og Indien er steget i absolutte tal og målt som markedsandel.

Det hævdes, at mængden af og priserne på den pågældende importerede vare bl.a. har haft en negativ indvirkning på EF-erhvervsgrenens salgspriser, hvilket har haft betydelige negative følger for EF-erhvervsgrenen, navnlig for dens finansielle situation.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkeligt bevis til at berettige indledningen af en procedure, og den indleder hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Undersøgelsen vil fastslå, om den pågældende vare med oprindelse i Folkerepublikken Kina og Indien importeres til dumpingpriser, og om dette har forvoldt skade.

(a) Stikprøver

I betragtning af det store antal parter, der er involveret i proceduren, kan Kommissionen beslutte at udtage stikprøver i overensstemmelse med artikel 17 i grundforordningen.

(i) Stikprøve af eksportører/producenter i Folkerepublikken Kina og Indien

For at Kommissionen kan afgøre, om det er nødvendigt at udtage stikprøver, og i bekræftende fald udtage disse, anmodes alle eksportører/producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for fristen i punkt 6(b)(i) og i den form, der er angivet i punkt 7:

— navn, adresse, e-mail-adresse, tlf.-, fax- og/eller telexnummer samt kontaktperson

— omsætningen i lokal valuta og mængden i par af den pågældende vare, der blev solgt til eksport til Fællesskabet i perioden fra den 1. april 2004 til den 31. marts 2005

— omsætningen i lokal valuta og mængden i par af den pågældende vare, der blev solgt på hjemmemarkedet i perioden fra den 1. april 2004 til den 31. marts 2005

— om selskabet har til hensigt at fremsætte krav om en individuel margen (3) (kun producenter kan fremsætte krav om individuelle margener)

— nøjagtig angivelse af selskabets aktiviteter med hensyn til fremstillingen af den pågældende vare

— navnene på alle forretningsmæssigt forbundne selskaber (4), der er involveret i produktion og/eller salg (til eksport og/eller på hjemmemarkedet) af den pågældende vare, samt nøjagtig angivelse af disse selskabers aktiviteter

— andre relevante oplysninger, som kan være nyttige for Kommissionen ved udtagningen af stikprøven

— en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Med henblik på at indhente de oplysninger, som Kommissionen anser for nødvendige for at udtage stikprøven af eksportører/producenter, vil den desuden kontakte myndighederne i eksportlandene og alle kendte sammenslutninger af eksportører/producenter.

(ii) Stikprøve af importører

For at Kommissionen kan afgøre, om det er nødvendigt at udtage stikprøver, og i bekræftende fald udtage en stikprøve, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for fristen i punkt 6(b)(i) og i den form, der er angivet i punkt 7 i denne meddelelse:

— navn, adresse, e-mail-adresse, tlf.-, fax- og/eller telexnummer samt kontaktperson

— selskabets samlede omsætning i EUR i perioden fra den 1. april 2004 til den 31. marts 2005

— det samlede antal ansatte

— nøjagtig angivelse af selskabets aktiviteter i forbindelse med den pågældende vare

— mængden i par og værdien i EUR af importen til og videresalget på fællesskabsmarkedet i perioden fra den 1. april 2004 til den 31. marts 2005 af den pågældende importerede vare med oprindelse i Kina og Indien

— navnene på alle forretningsmæssigt forbundne selskaber (4), der er involveret i produktion og/eller salg af den pågældende vare, samt nøjagtig angivelse af disse selskabers aktiviteter

— andre relevante oplysninger, som kan være nyttige for Kommissionen ved udtagningen af stikprøven

— en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Med henblik på at indhente de oplysninger, som Kommissionen anser for nødvendige for at udtage nævnte stikprøve af importører, vil den desuden kontakte alle kendte importørsammenslutninger.

(iii) Stikprøve af EF-producenter

I betragtning af det store antal EF-producenter, som støtter klagen, har Kommissionen til hensigt at undersøge den skade, der er forvoldt EF-erhvervsgrenen, ved udtagning af stikprøver.

For at Kommissionen kan udtage en stikprøve, anmodes alle EF-producenter om at afgive følgende oplysninger om deres selskab eller selskaber inden for fristen i punkt 6(b)(i):

— navn, adresse, e-mail-adresse, tlf.-, fax- og/eller telexnummer samt kontaktperson

— selskabets samlede omsætning i EUR i perioden fra den 1. april 2004 til den 31. marts 2005

— nøjagtig angivelse af selskabets aktiviteter med hensyn til fremstillingen af den pågældende vare

— værdien i EUR af salget af den pågældende vare på fællesskabsmarkedet i perioden fra den 1. april 2004 til den 31. marts 2005

— mængden i par af salget af den pågældende vare på fællesskabsmarkedet i perioden fra den 1. april 2004 til den 31. marts 2005

— mængden i par af produktionen af den pågældende vare i perioden fra den 1. april 2004 til den 31. marts 2005

— navnene på alle forretningsmæssigt forbundne selskaber (4), der er involveret i produktion og/eller salg af den pågældende vare, samt nøjagtig angivelse af disse selskabers aktiviteter

— andre relevante oplysninger, som kan være nyttige for Kommissionen ved udtagningen af stikprøven

— en angivelse af, om selskabet eller selskaberne er indforstået med at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

(iv) Endelig udtagning af stikprøver

Alle interesserede parter, der ønsker at indgive oplysninger af relevans for udtagningen af stikprøverne, skal gøre dette inden for fristen i punkt 6(b)(ii).

Kommissionen påtænker at foretage den endelige udtagning af stikprøverne efter høring af de berørte parter, der har givet udtryk for, at de er rede til at indgå i stikprøven.

Selskaber, der indgår i stikprøverne, skal besvare et spørgeskema inden for fristen i punkt 6(b)(iii) og samarbejde inden for rammerne af undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger, jf. artikel 17, stk. 4, og artikel 18 i grundforordningen. Afgørelser truffet på grundlag af de foreliggende faktiske oplysninger kan være mindre gunstige for den berørte part, jf. punkt 8 i denne meddelelse.

(b) Spørgeskemaer

For at indhente de oplysninger, som Kommissionen anser for nødvendige til sin undersøgelse, vil den sende spørgeskemaer til EF-erhvervsgrenen og alle producentsammenslutninger i Fællesskabet, der er udtaget til stikprøven, til eksportører/producenter i Folkerepublikken Kina og Indien, der er udtaget til stikprøven, til alle sammenslutninger af eksportører/producenter, der er udtaget til stikprøven, til importører, der er udtaget til stikprøven, til alle sammenslutninger af importører, der er nævnt i klagen, og til myndighederne i de pågældende eksportlande.

Eksportører/producenter i Folkerepublikken Kina og Indien, som fremsætter krav om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et udfyldt spørgeskema inden for den frist, der er fastsat i punkt 6(a)(ii) i denne meddelelse. De skal derfor anmode om et spørgeskema inden for den frist, der er fastsat i punkt 6(a)(i) i denne meddelelse. Sådanne parter bør imidlertid være opmærksomme på, at Kommissionen, i tilfælde af at der udtages stikprøver af eksportører/producenter, kan beslutte ikke at beregne en individuel margen for dem, hvis antallet af eksportører/producenter er så stort, at en individuel behandling vil være urimelig byrdefuld og hindre, at undersøgelsen afsluttes rettidigt.

(c) Indhentning af oplysninger samt høringer

Alle interesserede parter opfordres til at tilkendegive deres synspunkter, fremsende eventuelle supplerende oplysninger til oplysningerne i spørgeskemaet samt fremlægge dokumentation herfor. Oplysninger og tilhørende dokumentation skal være Kommissionen i hænde inden for fristen i punkt 6(a)(ii).

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal indgives inden for fristen i punkt 6(a)(iii).

(d) Udvælgelse af et land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Brasilien som et egnet land med markedsøkonomi med henblik på fastsættelse af den normale værdi for Folkerepublikken Kina. Interesserede parter opfordres til at fremsætte bemærkninger til dette valg inden for den særlige frist i punkt 6(c).

(e) Markedsøkonomisk status

For de producenter i Folkerepublikken Kina, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Producenter, der agter at fremsætte behørigt underbyggede krav, skal gøre dette inden for fristen i punkt 6(d). Kommissionen vil sende formularer hertil til alle producenter i Folkerepublikken Kina, der er nævnt i klagen, og til alle sammenslutninger af eksportører/producenter, der er nævnt i klagen, såvel som til myndighederne i Folkerepublikken Kina.

5.2. Procedure for vurdering af Fællesskabets interesser

I overensstemmelse med artikel 21 i grundforordningen, og hvis påstanden om, at der forekommer dumping og forvoldes skade som følge heraf, bekræftes, vil der blive truffet afgørelse om, hvorvidt det vil være i strid med Fællesskabets interesser at træffe antidumpingforanstaltninger. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den generelle frist i punkt 6(a)(ii), forudsat at de kan godtgøre, at der er en objektiv forbindelse mellem deres aktiviteter og den pågældende vare. Parter, som har handlet i overensstemmelse med foregående punktum, kan inden for fristen i punkt 6(a)(iii) anmode om at blive hørt mundtligt med angivelse af, hvilke særlige grunde der er til, at de bør høres. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet understøttes af faktuelle oplysninger.

6. Frister

(a) Generelle frister

(i) For parter til at anmode om et spørgeskema eller en anden formular

Alle interesserede parter bør anmode om et spørgeskema eller en anden formular hurtigst muligt og senest 10 dage efter offentliggørelsen af denne meddelelse i Den Europæiske Unions Tidende.

(ii) For parter til at give sig til kende og indgive besvarelser af spørgeskemaer og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage efter offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

Selskaber, der er udtaget til en stikprøve, skal indgive besvarelserne af spørgeskemaet inden for fristen i punkt 6(b)(iii).

(iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

(b) Særlig frist for udtagning af stikprøver

(i) De oplysninger, der er nævnt i punkt 5.1(a)(i), 5.1(a)(ii) og 5.1(a)(iii), skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, idet Kommissionen påtænker at høre berørte parter, der har givet udtryk for, at de er rede til at indgå i stikprøven, om den endelige udtagning inden for en periode på 21 dage regnet fra offentliggørelsen af denne meddelelse i Den Europæiske Unions Tidende.

(ii) Alle andre oplysninger af relevans for udtagningen af stikprøven som omhandlet i punkt 5.1(a)(iv) skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

(iii) Besvarelser af spørgeskemaer fra parter, der er udtaget til stikprøven, skal være Kommissionen i hænde senest 37 dage efter datoen for meddelelsen om, at de indgår i stikprøven.

(c) Særlig frist for udvælgelse af land med markedsøkonomi

Parter i undersøgelsen kan fremsætte bemærkninger til valget af Brasilien, der som nævnt i punkt 5.1(d) i denne meddelelse påtænkes anvendt som land med markedsøkonomi med henblik på fastsættelse af den normale værdi for Folkerepublikken Kina. Disse bemærkninger skal være Kommissionen i hænde senest 10 dage efter offentliggørelsen af denne meddelelse i Den Europæiske Unions Tidende.

(d) Særlig frist for indgivelse af krav om markedsøkonomisk status og/eller individuel behandling

Behørigt underbyggede krav om markedsøkonomisk status (som omhandlet i punkt 5.1(e)) og/eller individuel behandling i henhold til grundforordningens artikel 9, stk. 5, skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende.

7. Skriftlige redegørelser, besvarelse af spørgeskemaet og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse, tlf.-, fax- og/eller telexnummer. Alle skriftlige bemærkninger, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Limited« (5) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen »For inspection by interested parties«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 — 5/16 B-1049 Bruxelles Fax (32-2) 295 65 05

8. Manglende samarbejde

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har indgivet urigtige eller vildledende oplysninger, tages der ikke hensyn til disse, og de foreliggende faktiske oplysninger kan benyttes. Hvis en interesseret part ikke samarbejder eller kun samarbejder delvist, baseres undersøgelsesresultaterne kun på de foreliggende faktiske oplysninger i overensstemmelse med artikel 18, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje.

9. Tidsfrist for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder fra datoen for offentliggørelsen af denne meddelelse i Den Europæiske Unions Tidende. Ifølge artikel 7, stk. 1, i grundforordningen kan der ikke træffes midlertidige foranstaltninger senere end 9 måneder fra offentliggørelsen af denne meddelelse i Den Europæiske Unions Tidende.

(1) EFT L 56 af 6.3.1996, s. 1.

(2) EUT L 77 af 13.3.2004, s. 12.

(3) Der kan fremsættes ønske om individuelle margener i henhold til grundforordningens artikel 17, stk. 3, for selskaber, der ikke indgår i stikprøven, grundforordningens artikel 9, stk. 5, vedrørende individuel behandling i sager, der berører lande uden markedsøkonomi/lande med overgangsøkonomi, og grundforordningens artikel 2, stk. 7, litra b), for selskaber, der gør krav på markedsøkonomisk status. Bemærk, at anmodninger om individuel behandling kræver en ansøgning i henhold til grundforordningens artikel 9, stk. 5, og at anmodninger om markedsøkonomisk status kræver en ansøgning i henhold til grundforordningens artikel 2, stk. 7, litra b).

(4) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

(5) Dette betyder, at dokumentet alene er til tjenestebrug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til artikel 19 i grundforordningen og artikel 6 i WTO-aftalen om anvendelse af artikel VI i GATT 1994 (antidumpingaftalen).